РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/80-17

17. мај 2017. године

Б е о г р а д

ЗАПИСНИК

14. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 17. МАЈА 2017. ГОДИНЕ

Седница је почела у 13.00 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Весовић, Јовица Јевтић, Драган Јовановић, Јасмина Каранац, Стефана Миладиновић, Зоран Милекић, Јово Остојић, Огњен Пантовић, Снежана Б. Петровић, Далибор Радичевић, Александар Стевановић и Ивана Стојиљковић.

Седници су присуствовали заменици чланова Одбора: Иван Карић (заменик Новице Тончева) и Владимир Петковић (заменик Владимира Орлића).

Седници нису присуствовали чланови Одбора: Горан Ћирић и Ненад Константиновић, нити њихови заменици.

Седници су присуствовали из Министарства трговине, туризма и телекомуникација: Сава Савић, помоћник министра, Наталија Радоја, шеф Одсека, Татјана Андан, начелник Одељења електронских комуникација и Марија Вучинић, начелник Одељења за поштански саобраћај.

Одбор је, већином гласова (11 за, три члана Одбора није гласало), у складу са предлогом председника Одбора усвојио следећи:

Д н е в н и р е д

* усвајање записника 13. седнице Одбора

1. Разматрање Извештаја о раду Министарства трговине, туризма и телекомуникација за период 01. јула 2016. године до 30. септембра 2016. године (број 02-2706/16 од 02.11.2016.године);
2. Разматрање Извештаја о раду Министарства трговине, туризма и телекомуникација за период од 01.10.2016. године до 31.12.2016. године (број 02-288/17 од 08.02.2017. године);
3. Разматрање Извештаја о раду Министарства трговине, туризма и телекомуникација за период од 01.01.2017. године до 31.03.2017. године (број 02-1290/17 од 12.05.2017. године);
4. Разматрање представки упућених Одбору.

Пре преласка на разматрање утврђеног дневног реда председник Одбора је предложила да се обави заједнички претрес прве, друге и треће тачке дневног реда. Одбор је, већином гласова (12 за, један узджан, један члан Одбора није гласао), прихватио предлог.

Одбор је, већином гласова (12 за, један уздржан, један члан Одбора није гласао), усвојио Записник 13. седнице Одбора одржане 28. фебруара 2017. године.

Прва, друга и трећа тачка дневног реда:

**- Разматрање Извештаја о раду Министарства трговине, туризма и телекомуникација за период 01. јула 2016. године до 30. септембра 2016. године;**

**- Разматрање Извештаја о раду Министарства трговине, туризма и телекомуникација за период од 01.10.2016. године до 31.12.2016. године;**

**- Разматрање Извештаја о раду Министарства трговине, туризма и телекомуникација за период од 01.01.2017. године до 31.03.2017. године**

На почетку излагања Сава Савић, помоћник министра, је као прву активност Министрства у наведеном периоду истакао израду Нацрта закона о електронском документу, електронској идентификацији и услугама од поверења у електронском пословању, о чему је одржана и јавна расправа. Такође, донета су и подзаконска акта која се односе на Закон о информационој безбедности, који је донет почетком 2016 године, а ради се о уредбама које ближе уређују мере заштите IKT система од посебног значаја. Донет је и подзаконски акт којим се уређује упис у регистар CERT-ova, односно центара за превенцију напада у области информационе безбедности. Поред наведеног, у овом периоду Министарство је израдило Стратегију развоја индустрије информационих технологија за период од 2017. године до 2020. године. Наведена стратегија се односи на мере које ће дати системску подршку овом сектору и створити погодно окружење како за конвергенцију информационих технологија и примену у свим осталим гранама привреде, тако и за развој самог IT сектора у домену развоја људских ресурса. Поред тога утицаће и на развој start up еко системa као и на подршку развоју иновативних пројеката и нових компанија. Све наведено има за циљ да се кроз процес дигиталне трансформације, који је већ у току, одговори на изазове и промене које носе информационе технологије, како у пословном окружењу, тако и у свакодневном животу. На крају позитивни ефекти ће се одразити и на развој ефикасне државне администрације кроз развој електронских сервиса и то не само кроз портал е-управе, већ и кроз друге органе јавне власти, који су намењени како привреди тако и грађанима. У циљу успешне едукације за јачање капацитета у Сектору образовања из области информационо комуникационих технологија, у складу са европским стандардима, одржане су обуке наставника и професора свих профила. Кроз ову обуку је прошло 735 наставника у основним школама и 228 професора у средњим школама, а одржано је и 2200 различитих курсева. Спроведен је и наградни конкурс за наставнике основних школа под називом „дигитални час“ чиме су професори и наставници мотивисани да на један креативан начин, применом информационих технологија и алата, дигитализују наставне јединице. Илустрације ради тренутно постоји преко 1000 успешно дигитализованих наставних јединица. Када је реч о конкурсима који су намењени невладиним организацијама, фондацијама и задужбинама, које пре свега имају за циљ развој информационог друштва на територији Републике Србије у домену безбедности деце на интернету, Министарство је и на овом плану забележило велику активност. Такође, припремљени су разни програми за преквалификацију, а потписан је и Меморандум о разумевању информационих технологија и електронике са државом Индијом. Потписан је и Меморандум о разумевању информационо-комуникационих технологија са компанијом Oracle, пa je у претходној години ова компанија, у складу са системом образовања и у координацији са ресорним министарставом одржала 297 обука за професоре и наставнике, који су добили сертификате и компетенције за лиценциране едукаторе. Национални контакт центар за безбедност деце на интернету је почео са радом 27. фебруара 2017. године, а након формирања овог центра кренула је и едукација наставника и професора у сарадњи са министарствима здравља, просвете и унутрашњих послова и са Одељењем за високотехнолошки криминал и Центром за социјални рад. На овај начин се кроз процес едукације и подизања свести млади нараштај припрема за дигитално доба које долази, а истовремено се подиже и свест о могућим ризицима и опасностима које постоје у дигиталном свету, закључио је на крају излагања помоћник министра, Сава Савић.

У даљем току седнице, Марија Вучинић, начелник Одељења за поштански саобраћај је представила спроведене активности у области поштанских услуга. Као најзначајније истакла је Предлог стратегије развоја поштанских услуга за период од 2017. године до 2020. године. Експерти Plac пројекта су пружили помоћ у смислу припреме оквира за израду Предлога стратегије, Предлог је прошао кроз јавну расправу и очекује се да ће Стратегија бити усвојена до краја овог месеца. Такође, припремљен је Нацрт новог Закона о поштанским услугама који је у потпуности усклађен са првом, другом и са већином треће директиве од укупно три поштанске директиве. Нацрт закона је прошао јавну расправу, прибављено је мишљење свих релевантних институција и министарстава и спреман је да уђе у скупштинску процедуру. Што се тиче Радне групе која спроводи активности на опредељивању непокретности, које користи Јавно предузеће „Пошта Србије“, а на које Влада у складу са одредбама Закона о јавној својини даје сагласност за упис својине, ЈП „Пошта Србије“ је дала списак непокретности које су требале да уђу у предлог закључка. У следећих неколико недеља се очекује финални предлог закључка, који ће бити послат релевантним министарствима на мишљење. Поред наведеног потписан је и Меморандум о разумевању између наше и делегације државног поштанског бироа Народне Републике Кине, а у вези сарадње у области поштанског саобраћаја. У Бриселу су представници овог министарства узимали учешће у Пододбору за унутрашње тржиште, нагласила је на крају излагања начелница Одељења за поштански саобраћај.

У наставку седнице, Татјана Андан, начелник Одељења електронских комуникација, је представила рад Одељења за електронске комуникације у наведеном периоду. Једна од најзначајнијих активности је била израда радне верзије Закона о електронским комуникацијама. Овај закон је усаглашен са регулаторним оквиром Европске уније. Одржана је јавна расправа, Нацрт закона је упућен у процедуру, а тренутно се ради на усаглашавању мишљења надлежних министарстава. Ради се о једном системском, савременом закону, који треба да уреди ову веома важну област, како за даљи развој привреде Републике Србије, тако и за унапређење квалитета живота сваког нашег грађанина. Неке одредбе постојећег закона су побољшане односно прецизније урађене, а уочени недостаци су отклоњени. Један од њих је и начин финансирања Регулаторне агенције за електронске комуникације и поштанске услуге. Дефинисана је предвидивост пословања оператора електронских комуникационих мрежа, а једна од битних одредаба овог закона је и обавезна регистрација pripejd корисника, како би у случају потребе службе безбедности могле ефикасно да дођу до идентитета корисника. Друга битна активност ширих размера, која се спроводи у више фаза, јесте развој широкопојасног интернета. Једна од фаза је израда мапа доступности, која подразумева да се од постојећих оператора мобилних и фиксних комуникационих мрежа добију подаци о постојећим капацитетима примењених технологија који се уносе у софтвер и на тај начин добијају коначне мапе које дају преглед комплетне слике доступности широкопојасне информационе структуре. С друге стране Влада је формирала министарску радну групу за дефинисање националне широкопоијасне мреже, чији је задатак био да припреми план за оптимално коришћење националне широкопојасне мреже. Даљи развој комуникационе инфраструктуре ће се развијати и кроз сарадњу са Huawei компанијом са којом је Министарство трговине, туризма и телекомиуникација закључико Споразум о стратешком партнерству са визијом и препознавањем ове компаније, као водеће у свету у области телекомуникација. Једна од активности на развоју широкопојасног интернета јесте и пројекат под називом „Национални програм за развој широкопојасног приступа“. Овај пројекат се одвија у сарадњи са Европском банком за обнову и развој, а требао би да да јасну слику модела и праваца даљег развоја широкопјасне инфраструктуре и предложених модела финансирања. За његову реализацију је предвиђено 12 месеци. У Одељењу за електронске комуникације упоредо са свим овим активностима ради се и на припреми нацрта Статегије развоја мрежа будућих генерација. Започете су и активности на доношењу Закона о широкопојасном приступу, који ће имплементирати Директиву о мерама за смањење трошкова постављања електронских комуникационих мрежа и брзина. Овом директивом би се побољшала ефиксност трошења јавних средстава. На крају излагања представница Министарства је истакла да су све ове активности део програма економских реформи које је Влада донела за период од 2017. године до 2019. године, где је једна од приритетних структурних реформских мера и развој комуникационе инфрструктуре.

У дискусији, која је уследила народни посланици су постављали питања у вези са припремом Закона о поштанском саобраћају и у вези са уручењем малих пошиљки, односно рачуна, попут обрачуна за порез, које општинске градске управе шаљу корисницима. Такође, постављено је и питање везано за могућност да локалне самоуправе изаберу и неко друго предузеће поред ЈП „Пошта Србије“, јер у сфери основне делатности поштанског саобраћаја постоји још 50 регистрованих фирми које, такође, могу да обављају те послове.

Народни посланик Снежана Б. Петровић, се након ових питања јавила за реч и истакла да Јавно предузеће „Пошта Србије“ финкционише на целој територији наше земље, укључујући и Косово и Метохију и да 75 % од прихода прослеђује у буџет Републике Србије. Нагласила је да нови Закон о поштанским услугама предвиђа жељену либерализацију, која подразумева почетних 100гр до преласка на 50гр, да би се на крају дошло до потпуне либерализације, која би омогућила уравнотежено тржиште. ЈП „Пошта Србије“ има законом дефинисану улогу јавног поштанског оператора и законску обавезу да у истим роковима и по истом квалитету и цени опслужује целу територију Републике Србије. Такође, истакнуто је да РФ ПИО сваке године расписује јавни позив у вези исплате пензија у две партије, једна исплата пензија односи се на исплату на кућну адресу, а друга по текућим рачунима. ЈП „Пошта Србије“ није носилац тог посла, на тај позив јављају се они који испуњавају услове, а ПИО фонд доноси коначну одлуку, завршила је излагања Снежана Б. Петровић одговарајући уједно и на постављена питања.

У наставку седнице, представник Министарства је у вези постављених питања додала да нови Нацрт Закона о поштанским услугама носи са собом смањење резервисаног сервиса са постојећих 100гр на 50гр, како je пракса и у Европској Унији. Једино јавни поштански оператор има међународно преузету обавезу да пружа универзалну поштанску услугу, била она исплатива или не. Истакнуто је, такође, да је Република Србија у том смислу потпуно прилагођена директивама и да је Нацртом закона планирано смањење и укидање резервисаног сервиса. Такође, истакнуто је и да је поштарина за пошиљке унутар Србије најнижа у Европи. Што се тиче питања у вези доставе пензија напоменуто је да се у много земаља Европе достава пензија налази у универзалном сервису што у Републици Србији није случај, јер се универзални сервис прави у складу са потребама грађана једне земље. Наглашено је и да количина свих писмоносних пошиљки временом опада и да многи корисници телекомуникационих услуга траже из практичних разлога да им се рачун достави електронским путем.

У дискусији су учествовали народни посланици: Драган Јовановић, Јово Остојић, Снежана Б. Петровић, Александар Стевановић, Драган Весовић и Јасмина Каранац.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период 01. јула 2016. године до 30. септембра 2016. године и одлучио, већином гласова (12 за, један уздржан), да га прихвати.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период 01.10.2016. године до 31.12.2016. године и одлучио, већином гласова (12 за, један уздржан), да га прихвати.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период 01.01.2017. године до 31.03.2017. године и одлучио, већином гласова (12 за, један уздржан), да га прихвати.

Четврта тачка дневног реда **- Разматрање представки упућених Одбору**

Поводом ове тачке дневног реда председник Одбора је дала реч известиоцу Радне групе Одбора за представке Ивани Стојиљковић.

Народни посланик Ивана Стојиљковић је обавестила Одбор да је Радна група на састанку одржаном 16. маја 2017. године размотрила осам пристиглих поднесака и одлучила следеће о даљем поступању:

- Поводом Поновљене представке Стеве Рајића из Апатина, у вези усвојених прописа о легализацији појединих објеката (број 07-298/12). - биће прослеђен допис подносиоцу, уз образложење да је Одбор предузео све мере у складу са законом и овлашћењима и да ће се сваки нови допис подносиоца који је исте или слични садржине третирати информативно, тј. да га неће разматрати. Истовремено представници Радне групе су се у име Одбора захвалили народном посланику Јови Остојићу на помоћи и уложеном труду у вези решавања ове представке.

- Поновљена представка Радомира Марковића из Београда, у вези жалбе на рад Јавног предузећа „Пошта Србије“ (број 07-1886/13) – биће прослеђена Министарству трговине, туризма и телекомуникација, као и допис подносиоцу, уз образложење да је Одбор закључно са овим дописом предузео све мере у складу са законом и овлашћењима и да ће се сваки нови допис подносиоца, који је исте или слични садржине третирати информативно, тј. да га неће разматрати;

- Поводом Поновљене представке Зорана Трифуновића из Раче, у вези заштите - имовинских права (број 07-1348/15) - која садржи низ навода који нису у складу са чланом 3. став 4. Упутства за поступање са иницијативама, петицијама, представкама и предлозима упућеним Народној скупштини Републике Србије одлучено је да се не одговара;

- Поводом Допуне представке Стојанке Стефановић и Бате Пантића из Новог Сада, у вези озакоњења објекта (број 952-474/15) – биће прослеђен допис подносиоцима да је представка размотрена инфомративно;

- Представка Живојина Гвоздића из Петровца на Млави, у вези жалбе због посечених стабала ораха (број 07-748/17) – биће прослеђена Управи СО Петровца на Млави на даље поступање;

- Представка Зорана Пауновића из Севојна, у вези поступања органа Републике и градске управе Ужица (број 07-769/17) - биће прослеђена Градској управи Града Ужица на даље поступање;

- Представка Рајка Лазића из Београда, у вези недовршене инфраструктуре дуж ауто-пута Е75 - пасареле (број 07-1138/13) - биће прослеђена Граду Београду – Секретеријату за саобраћај, као и допис подносиоцу, уз образложење да је Одбор закључно са овим дописом предузео све мере у складу са законом и овлашћењима и да ће се сваки нови допис подносиоца који је исте или слични садржине третирати информативно, тј. да га неће разматрати;

- Представка Милоша Марковића из Београда, у вези рада РАТЕЛ а (број 07-1018/17) - биће прослеђена Министарству трговине, туризма и телекомуникација на даље поступање.

Одбор је, већином гласова (12 за, један члан Одбора није гласао), одлучио да прихвати предлоге Радне групе за поступање поводом сваког поднеска.

\*

\* \*

На седници Одбора вођен је тонски запис.

Седница је закључена у 14.50 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић